b'\n_START_ARTICLE_\nReinhard von Eppingen (1749-1821)\n_START_SECTION_\nKarriere\n_START_PARAGRAPH_\nHan var en s\xc3\xb8n af generalmajor Reinhard von Eppingen. Han fik 1762 udn\xc3\xa6vnelse som f\xc3\xa6ndrik i faderens regiment, men studerede samtidig i K\xc3\xb8benhavn og uddannede sig n\xc3\xa6rmest for hoftjenesten. Han blev 1764 page hos prinsesse Charlotte Amalie og var fra 1774 til 1782 kammerjunker hos samme prinsesse. Eppingen blev 1776 kammerherre \xe2\x80\x93 dog f\xc3\xb8rst 1781 med tilladelse til at b\xc3\xa6re n\xc3\xb8glen \xe2\x80\x93 og 1783 j\xc3\xa6germester.\n_START_SECTION_\nSkandalen med Abildgaards hustru\n_START_PARAGRAPH_\nVed kgl. resolution af 1785 blev han imidlertid kendt uv\xc3\xa6rdig til at b\xc3\xa6re rang og titler og hans pension ham frataget, idet det efter indgiven klage fra professor Nicolai Abildgaard gennem en nedsat kommission var blevet oplyst, at Eppingen havde st\xc3\xa5et i utilladeligt forhold til Abildgaards unge hustru, Anna f\xc3\xb8dt Oxholm, og havde lokket hende til det foreg\xc3\xa5ende efter\xc3\xa5r at flygte bort fra sin mand. Eppingen unddrog sig derp\xc3\xa5 selv ved flugt de videre f\xc3\xb8lger af rettens tiltale og tog under navn af Richardson ophold i Sk\xc3\xa5ne, hvor han k\xc3\xb8bte godset Oretorp og giftede sig med fru Abildgaard, som i 1787 opn\xc3\xa5ede skilsmisse. Senere solgte han ejendommen og flyttede til Helsingborg._NEWLINE_Under sin landflygtighed havde Eppingen ikke v\xc3\xa6ret uden ber\xc3\xb8ring med ledende kredse i K\xc3\xb8benhavn, og i vinteren 1808-09, da Frederik VI forberedte sit p\xc3\xa5t\xc3\xa6nkte erobringstog til Sverige, blev han ved sit kendskab til forholdene i Sydsverige og sine forbindelser med de sk\xc3\xa5nske godsejere en mand af betydning for den danske regering og taget i tjeneste af denne. Der blev sl\xc3\xa5et en streg over hans br\xc3\xb8de, han blev p\xc3\xa5 ny optaget i Statskalenderen som kammerherre og udn\xc3\xa6vntes tillige til hofj\xc3\xa6germester. Der blev derhos, da tiden for landgangen i Sk\xc3\xa5ne n\xc3\xa6rmede sig, givet ham en vigtig ans\xc3\xa6ttelse som deputeret i H\xc3\xa6rens Feltkommissariat. Efter fredslutningen tog Eppingen fast bop\xc3\xa6l i K\xc3\xb8benhavn, medens hustruen (d\xc3\xb8d 31. januar 1822), til hvem forholdet n\xc3\xa6ppe l\xc3\xa6ngere var godt, i hvert fald i nogen tid efter deres atterkomst til Danmark adskilt fra ham levede i Helsing\xc3\xb8r._NEWLINE_Eppingen ejede landstedet S\xc3\xb8mandshvile ved Rungsted._NEWLINE_Han d\xc3\xb8de 20. august 1821 som sidste mand af sl\xc3\xa6gten her i landet, men familienavnet overf\xc3\xb8rtes_NEWLINE_til den Sponneckske sl\xc3\xa6gt ved s\xc3\xb8steren Hylleborgs (1760-1822) gifterm\xc3\xa5l 1783 med Georg Vilhelm greve Sponneck (d\xc3\xb8d som oberstl\xc3\xb8jtnant 1801)._NEWLINE_Han er begravet p\xc3\xa5 Garnisons Kirkeg\xc3\xa5rd. Eppingen er gengivet i en pastel af Jens Juel.'